Albion (bil)

Albion Motors var en skotsk bilprodusent basert i Glasgow, som er mest kjent for nyttekjøretøyer. I dag er selskapet et underselskap av American Axle & Manufacturing, og produserer aksler, drivverk, chassissystemer, veivaksler og chassiskomponenter. Det er Skottlands mest kjente merkenavn innen bilindustri. Albion-bilene var kjent for deres høye kvalitet og driftssikkerhet, og merkets slagord, «Sikkert som soloppgangen», var kjent over hele verden.

Historie

Selskapet var først kjent som Albion Motor Car Company Ltd, og ble stiftet i 1899 av Thomas Blackwood Murray og Normak Osborne Fulton (begge var tidligere involvert i Arrol-Johnston). Fabrikken var opprinnelig i første etasje i en bygning i Finnieston Street, Glasgow, og hadde kun syv ansatte. I 1903 flyttet selskapet til nye lokaler i Scotstoun.
Albion Motor Car Company Ltd endret navn til Albion Motors i 1930.
I 1951 tok Leyland Motors over. Etter at British Leyland Motor Corporation ble stiftet i 1968 ble kun to modeller videreført, lastebilen Albion Clydesdale og bussen Albion Viking. Produksjonen av disse ble flyttet til Leylands fabrikk i Bathgate i 1980.
Leyland droppet Albion-navnet da selskapet endret navn til Leyland (Glasgow), og senere til Leyland-DAF (fra 1987), da det ble et datterselskap av nederlandske DAF.
Selskapet ble solgt i 1993, og endret navn til Albion Automotive. I 1998 fikk selskapet igjen nye eiere, American Axle & Manufacturing Company.

Bilproduksjon

I 1900 bygget selskapet sin første bil, med en boksermotor med to sylindre og 8 hestekrefter.
I 1903 lanserte Albion en ny modell, med en 3,1 liter (3115 ccm) motor med to sylindre og 16 hestekrefter, etterfulgt av nok en modell med 24 hestekrefter i 1906. Den siste passasjermodellen fra selskapet var utstyrt med en 15 hestekrefters motor med fire sylindre på 2,5 liter (2492 ccm).
Bilproduksjonen ble stoppet i 1913, men i 1920 annonserte selskapet at stasjonsvogner igjen var tilgjengelige, basert på et lite busschassis. Det er ikke kjent om noen slike faktisk ble produsert.

Produksjon av nyttekjøretøyer

Til tross for at produksjon av personbiler var selskapets hovedgeskjeft i de første ti årene ble det i 1909 bestemt at selskapet skulle fokusere på produksjon av nyttekjøretøyer. Under 1. verdenskrig bygget selskapet store antall lastebiler.
Lastebiler og busser ble produsert på fabrikken i Scotstoun frem til 1980. Bussene ble eksportert til Asia, Øst-Afrika, Australia, India og Sør-Afrika. Nesten alle bussmodellene fikk navn som begynte på «V»: Victor, Valiant, Viking, Valkyrie og Venturer.

Bussproduksjon

De første bussene ble bygget på lastebilchassis, og to ble levert til West Bromwich allerede i 1914.
I 1923 lanserte selskapet sitt første chassis som var utviklet for busser, en videreutvikling av et lastebilchassis, men med bedre støtdemping. Karosserier med plass til fra 12 til 23 passasjerer var tilgjengelig. I 1925 ble et nytt chassis lansert, Model 26, med 30/60 hk motorer og akselavstander fra 135 til 192 tommer. Begge disse modellene hadde motoren foran sjåføren, men i 1927 lanserte selskapet sin første buss med motoren ved siden av sjåføren, Viking, som hadde plass til hele 32 passasjerer. Dieselmotorer ble tilgjengelig i 1933. Den første dobbeltdekkerbussen ble lansert i 1932, Venturer, med opp til 51 passasjerplasser.
Etter 2. verdenskrig ble modellutvalget modernisert, og busser med motoren under gulvet ble introdusert som prototyper i 1951, og som produksjonsmodeller i 1955 med modellen Nimbus.
Da Leyland tok over selskapet ble modellutvalget kuttet. Den siste dobbeltdekkerbussen fra Albion var Lowlander i 1961, en modell som i England ble solgt under Leyland-navnet.

Bildelproduksjon

I 1980 skiftet selskapet profil, og siden da har det kun blitt produsert bildeler, som bakaksler, veivaksler med mer.